###### Дефинирање на родово сензитивни резултати

Терминот родово сензитивни резултати се однесува на резултатите кои придонесуваат кон намалување на нееднаквоста меѓу мажите и жените во согласност со политиката или програмата на која се однесуваат. Секоја програма ги идентификува проблемите, недостатоците и препораките кои треба да придонесат кон постигнување на родово сензитивните резултати. Она што е важно во рамките на Владините програми е да се идентификува почетната состојба во однос на позицијата на мажите и жените, поткрепена со квалитативни и квантитативни податоци за да може да се оцени дали програмата успева да направи одредени постигнувања во однос на еднаквоста помеѓу мажите и жените. Начинот на кој се дефинирани резултатите, ја одразуваат вољата и посветеноста на институциите да придонесат кон родовата еднаквост.

###### Дефинирање на родово сензитивни индикатори

Родово - сензитивните индикатори се податоци, мерка, број, процент, факт, мислење или перцепција која укажува на определена состојба или ситуација и ги мери промените со текот на времето во однос на мажите и жените. Индикаторите може да бидат квантитативни или квалитативни. Квантитативните индикатори се изразуваат во бројка,процент и укажуваат на промените, и бројот на мажите и жените вклучени во одредена програма. Квалитативните индикатори се дефинирани како ставови, мислења или перцепција на луѓето во однос на одредено прашање. Тие се важни зошто ги објаснуваат причините за одредена состојба и видувањата и мислењето на луѓето темелено на искуството. Аутпут индикаторите ги мерат резултатите на одредена услуга или продукт кој треба да се реализираат во рамките на програмите. Пр. број на обучени жени за претприемништво; подобрени наставни содржини кои не промовираат стереотипи; % намалено насилството врз жените; зголемен број на жени по ранг во полицијата. Аутпут индикаторите се главниот фокус на ова Методологија, односно развивањето на аутпут индикатори разделени по пол е обврска која произлегува од Насоките за подготовка на предлог буџетската пресметка . Во Прилог 2. дадени се примери за квалитативни и квантитативни родово сензитивни аутпут индикатори во неколку сектори и области на делување.

###### Дефинирање на активности во поддршка на остварување на резултатите

Да се постигне родова еднаквост , понекогаш значи да се работи различно со жените и мажите во остварување на единствена цел и постигнување на еднакви резултати. Во таа насока институциите можат да предвидат активности кои ќе бидат буџетирани, а со кои ќе се надминат диспаритетите кои постојат помеѓу жените и мажите во општеството како резултат на традиционалните родови улоги и социјалните, економските, културните, нееднаквости кои произлегуваат од нив. Активностите во остварување на родово сензитивните индикатори можат да бидат од истата или од други програми или сектори во рамките на институцијата. Она што е важно е тие да бидат насочени кон остварување на однапред утврдениот индикатор.

- ➢ Чекор 3. Подготовка на предлог буџет на институцијата

Паралелно со подготовката на стратешките планови се подготвува и предлог буџетот на институцијата. Родово одговорното буџетирање претставува интегрален дел во подготовката на буџетот, а видливоста се обезбедува преку развивање на аутпут индикатори разделени по пол во рамки на Буџетскиот циркулар и подготовка на Родово одговорна буџетска изјава.

11